Crăclun Românec 


IMAGINE IDEALĂ A NOASTRĂ 


de Ovidiu PAPADIMA 


Încă odată am auzit colindele şi am fost legănaţi mai mult de amintiri decât de 
înțelesuri, mai mult de melodii decât de cuvinte, mai mult de vraja nelămurită 
a sărbătorii copilăriei curate din noi decât de viaţa bătrânelor versuri. 

Şi am greşit poate... Dacă nu faţă de noi — căci baia aceasta de lumină bună şi 
curată ne va fi fost în orice chip de folos — dar față de ele, de preţul lor, 
care merită să fie înţeles altfel. 

Căci Colindele nu sunt simple melodii festive. Nici evocări biblice, cum îţi 
apar mai toate la întâia cercetare. 

Ele sunt frânturi păstrate cu pietate din viziunea unei lumi fericite, a noastră, aşa 
cum am fi vrut noi să fie, aşa cum ne-am vrea noi să ne ducem traiul în ea. In 
lumina magică a sărbătorii, 
gândul omului se îndreaptă către 
înălțimile albe ale lumii 
dumnezeeşti. E părtaş la fericirea 
bunătăţii divine. De miracolul 
Naşterii se bucură firea întreagă, 
cerul şi pământul cu toate ale lor. 
E o imensă armonie în bucurie, 
pe care nu e iertat să o tulbure 
nici o nepotrivire. De aceea omul 
se pregă-teşte dinainte în tot 
chipul ca să se integreze cât mai 
nesilit în claritatea ei. Caută să-şi 
organizeze cât mai amănunţit fericirea efemeră a acestor zile de înălţare. 
Dinainte, sufletul e purificat prin, rugăciuni, trupului i se pregătesc vestminte 
cu-rate şi frumoase, mese întinse care să-i înveselească dorinţele sale cele de lut... 
Dar oricât ar încerca să-şi realizeze un cadru de lumină fericită, omul îşi dă seama 
că nu poate depăşi cu totul legile traiului său de toate zilele. Rămâne tot meschin, 
tot mărunt, aşa cum îl face viaţa necruțătoare în legile ei. Şi atunci omul, 
părăsindu-şi trupul, se înalţă cu gândul până în lumile de vis ale dorințelor sale 
cele mai mari, cele mai ascunse. In pacea serilor de Crăciun, omul aşteaptă 
glasu-rile curate cari îl vestesc pe el aşa cum ar vrea să fie, aşa cum se vede în 
visurile sale. Colindele îi aduc această viziune feerică de viaţă de care are nevoie, 
aduc ima-ginea lui purificată de orice negru pământesc, crescută pe un plan 
mitic. Colindele nu sunt la noi Românii simple urări de sărbători, ci veşti, imagini 
de vrajă ale unei lumi înalte în care am vrea să fim. 

La nici un alt popor, cântecele acestea de sărbători nu mărturisesc atâta putere de 
transfigurare, de spiritualizare a existenţei, ca la noi. 

Fiecărui gospodar, colindătorii îi vrăjesc o imagină a lui, nespus de luminoasă. 
Deaceea, pentru fiecare îndeletnicire, pentru fiecare vârstă de om, colindul e 
deose-bit, după cum deosebite sunt nostalgiile fiecăruia: colind de gospodar, 


colind de preot, de cioban, colind de flăcău, colind de fată mare. 

Şi toate aduc existenţa noastră ridicată pe un plan feeric. E adevărat, ele acum 
sunt fărâmiţate prin obicinuinţa de a le spune şi a le asculta fără a le înţelege. 
Lu-mea pe care ne-o aduc e frântă în sclipiri, ca o oglindă in cioburi. 

Iată, omul la geamul căruia a poposit magia cântecului nu mai e plugarul ne-căjit. 
In viziunea feerică de viaţă pe care i-o aduce colindul, el cu baba lui sunt acum : 


Doi boeri bogați, 
Domnului Domn... 
Pe cum s'au rugat, 
Dumnezeu le-a dat: 
Masă gălbioară, 
Lumină de ceară, 
Pomu răsădit 

Cu mere de-argint. 
Vântul trăgăna 
Merele-i pica. 
Îngerii veneau 

De le culegeau 

Şi le trimeteau 

Pe fată de craiu, 
Pe poartă de raiu, 
Sus la sufletele, 

Să mânce şi ele... 


Inălţându-se atât de sus, atât de curat, în propria lui imagine, omul era firesc să 
ajungă aproape de lucirile de duh ale lumii celeilalte. De aceea, cele două 
tărâ-muri, cel ceresc şi cel pământesc, se amestecă în viaţa colindului în chip atât 
de ne-silit. Dar nu numai omul se înalţă spre cer. Ii pare, în noaptea de lumină, că 
şi raiul se scoboară peste fericirea lui visată. Ce basm poate aduce o imagine mai 
dia-fană a acestei coboriri, ca acest colind de om însurat, care zugrăveşte somnul 
dum-nealui, boerului şi al doamnei, în leagăn sub meri, şi trezirea cumintei soţii 
în vârtej de petale albe: 


Scoal', Doamne 

Că-i fi dormit, 

Că ne-a nins, 

Ne-a viforit... 

Domn din somn se pomenea 
Şi din gură-aşa grăia: 

— Culcă-te, ca să dormim, 
Că n'a nins, 

Na viforit ! 

Vânt de seară c'a bătut 
Prin pometul raiului; 
Flori de măr s'au scuturat, 
Peste noi s'au revărsat... 


Aşa cum e el în vis, cu toată bogăţia lui dorită, săracul nostru plugar, poate primi 
fără ruşine chiar neprihănita ceată a lui Dumnezeu cu sfinţii, într'o serbare, 
într'un cadru de fast domnesc: 


Lui i se părea 

Că mi se făcea, 
Drum la păsărele 
Prin curțile sele: 

In mijloc de curte, 
Mare masă “ntinsă 
Tot de sfinţi cuprinsă, 
Jur prejur de masă, 
Verdeaţă stufoasă 
Trestică mărită, 
Făclioaire-aprinse, 
Candele nestinse... 
Cam la cap de masă 
Un jet de-aurel : 
Cine-mi şade ‘n el ? 
Bunul Dumnezeu... 
Mai de rând cu el, 
Jet de arginţel : 
Cine-mi şade ‘n el ? 
Bătrânul Crăciun... 
Mai în jos de ei, 
Sfinți mai mărunţei, 
Sfinţi şi mucenici, 

O sută şi cinci... 


Observaţi câtă ordine măsurată, câtă ierarhie cuviincioasă înfăţişează viziunea 
aceasta de viață pe care o aduce colindul. Nimic din sbuciumul desordonat al 
fantemei celui care se răzbună în vis de constrângerile vieţii. Nimic din 
materialitatea grosolană pe care o mărturisesc munţii de pilaf comestibil cari 
împodobesc raiul mahomedan. Şi himea cerească are, ca supremă normă de 
viaţă, ordinea şi cuviinta, fiecare sfânt îşi are invariabil locul său, scaunul lui, 
după însemnătate. 

Şi alături de ei, vrednic să le fie aproape acum prin puritatea gândului său, 
stăpânul casei se vede slujindu-i cu umilinţă şi bucurie biblică : 


Domnul cestor curţi 
Pahare cinsteşte 

Cu-a lui jupăneasă, 
Rându-şi împlineşte... 
In picioare slujeşte 


Dar nu numai serbarea e ridicată în planul acesta fabulos. Chiar casa umilă de 


ţară, cu stăpânul ei necăjit în prag, e văzută prin ochii vrăjiţi ai colindă- torilor în 
linii minunate de poveste medievală : 


Ale cui sunt, Doamne, aceste case? 
O, Leroi om de, 

Leroi Doamne... 

Aşa nalte, minunate, 

Cu lanţuri de fier legate 

Cu portile ferecate, 

Cu s frasini de siminoc, 

Cu stâlpii de busuioc ? 

Dar în poartă cine-mi şade ? 
Şade bun jupan cutare... 

Stă în poartă răzimat 

Pe toiagu-i ferecat, 

De scumpe arme “ncărcat... 


Nu singur stăpânul însă, ci întreagă familia lui, şi mai mult — prin acea 
soli-daritate în destin pe care şi-o simte Românul împreună cu toate vietăţile 
necuvântă-toare pe cari i le-a dat Dumnezeu în grijă — cu întreagă gospodăria lui, 
se vede într'o lumină de vis şi de belşug ca a raiului: 


Ferice-mi de el, 
De-acest boerel.... 
Bin’ la ferecat 

Şi bun loc i-a dat : 
In mijloc de rai, 
Tot la mese “ntinse. 
La făclii aprinse... 
Dar de l-ai vedea 
Ţie ți-ar părea 
Că-i chiar sfântul soare 
Cam prin prânzul mare. 
Dar de ţi-ai vedea 
Dragă doamna lui, 
Tie ți-ar părea 
Că-i şi luna plină 
Cam pe lângă cină. 
Dar de ţi-ai vedea 
Dragi feciorii lui, 
Ţie ți-ar părea 
Păunii jotați 

La nuntă chemati.. 
Dar de ţi-ai vedea 
Dragi fetele lui, 

ie ți-ar părea 
Dalbe-şi lebejoare 


Pe ţărmuri de mare. 
Dar de ţi-ai vedea 
Dragi bouți ai lui, 

Tie ți-ar părea 

Cerbii stretiori 

Prin cei vârşi de munti, 
Prin cei brazi mărunți. 
Dar de ţi-ai vedea 
Dragi vacile lui, 

Ţie ți-ar părea 

Ciute-s mohorâte 

La lunci coborite 
Să-mi fie păscute. 

Dar de ţi-ai vedea 
Dragi oile lui, 

Ţie ți-ar părea 

Să-mi fie păscute 

Prin cele ierbi nalte, 
Nalte necălcate... 


Cu greu vom putea găsi, răscolind literatura universală, o viziune mai robustă, si 
plină şi în acelaş timp atât de luminoasă, atât de neprihănită, a familiei şi mai 
ales a vieţii patriarhale. Atâta dragoste respiră în privirea cu care cântăreţul 
înconjoară această gospodărie minunată, încât simţi că nu poate creşte decât din 
sufletul chi- nuit al unui plugar care numai în închipuire a îndrăznit s'o aibă. Şi a 
făcut din această închipuire darul său cel mai curat pentru ziua nouă a Naşterii. 
Râd şi plâng în acelaş timp în această viziune feerică de viaţă toate nostalgiile 
noastre de popor de plugari săraci în ţară îmbelşugată. 

Altădată în colinde, un strat de viaţă şi mai străveche se întrevede: acela că-ruia i 
se colindă poate fi vânător. Un uşor tablou de pregătiri de vânătoare medie-vală i 


se înfăţişează : 


Cine-mi tot hrăneşte 
D'un ogar, 

Şi mi-şi îngrijeşte 
D'un vânăt şoimel ? 
D'un cal... 


Cel la care poposesc colindătorii apoi, e preot. Atunci cântecul îi vrăjeşte lu-mea 
lui. El slujeşte într'o mănăstire dalbă, atât de frumos, atât de solemn, încât în 


curând : 


Cam pe vale pe sub soare 


Tare-mi vine-o corăbioară, 


De “ncărcată 
'Mpovărată, 
Tot de sfinţi 


De cei mărunți 

Şi de bunul Dumnezeu. 
Lângă bunul Dumnezeu, 
Şade Maica Precista. 
Lângă Maica Precista, 
Şade bătrânul Crăciun... 


Ei vin să asculte glasul melodios al bătrânului în slujbă şi să-i aducă dar de 
smirnă şi tămâie. Nici nu se putea flutura în mai puţine cuvinte idealul unui 
preot... 

Dar gospodarul, orice ar fi el, nu se poate să nu-l fi binecuvântat Dumnezeu cu 
copii. O fată mare aşteaptă în casă, cu visurile ei. Colindătorul o înţelege. Ea nu 
poate aştepta decât un fecior de împărat. Şi el va veni. Căci acesta e rostul 
colindei, să-ţi aducă în dar visul cel mai frumos cu putinţă: 


Da’ Măriuţa, ochi-şi negri, 
Ea şade şi chindiseşte 

La gulere voiniceşti, 

La vestminte mpărăteşti 
Şi-mi cântă un cântecel 
Jelnicel şi frumuşel. 

Nime în lume n'o auzia 
Numai împărăteasa. 

Ea aude şi-mi răspunde : 
— HO, ho, ho, Măriuţo, ho ! 
Nu mai cânta-aşa frumos ! 
Că 'mpăratu-i la vânat 
Şi-i aproape de 'nturnat. 
Pe tine te-o auzi 

Şi pe tin'te va'ndrăgi... 


Precum vedeţi, împărăteasa este, fireşte, cam rustică in gând şi expresii. Nici 
Măriuţa însă nu e altfel, căci idealul ei, mărturisit în altă variantă, e ca împăratul 
să o ducă în târg, să-i cumpere haine de mătasă iar lui să-şi târguiască numai un 
toiag ferecat... 

In schimb, într'un colind de flăcău, cu câtă bogăţie ireală se face schimbul de 
averi şi de visuri, dintre tinerii însurăței. Ea vine cu alintările ei de femee care se 
ştie visată, el răspunde cu siguranţa largă a bogățiilor sale rustice: 


— Vezi-mi au nu-mi vezi 
Cele lunci înverzi, 
Luncile “nverzite 

De flori înălbite ? 

Nu-s albe de fel 

Ci-s albe de flori, 

Pân “nu le-oi purta, 

Nu moi mărita.. 


(Ion)... Făt-Frumos 
Din gură-i grăia : 

— Vezi-mi au nu-mi vezi 
Acei munţi cărunți ? 
Nu-s cărunţi de fel 
Ci-s cărunţți de oi... 
Prin dalbele oi, 
Negri colpănei,, 
Dar nu-s colpănei, 
Ci sunt ciobănei 

In cârji rezimați... 


Dacă odrasla e fecior, colindul va înfăţişa alaiul bătrânilor boeri, cari vin să-l 
ceară de împărat. Mama, ca mama, nu se ‘ndură să-l lase — că e prea crud. Dar 
sfetnicii cărunţi jură în barbă, că vor avea grijă să înveţe pe tânărul împărat 
toate meşteşugurile luptei şi ale cârmuirii... 

Şi în timp ce jos, în gerul care sclipeşte din mii de luminiţe peste troenele 
de scântei albe ale zăpezii în bordeie cari abia se mai văd, oameni trudiţi se 
visează, prin cântecul sfânt, într'o viaţă ireal de frumoasă şi înaltă, — sus în 
lumea lui Dumnezeu, colindul arată o primăvăratică bucurie. In timp ce oamenii 
cresc sufleteşte până la mit, sfinţii se coboară, se umanizează. Ei se pregătesc de 
Crăciun şi se bucură de el ca şi bieţii oameni. De cu vreme, din ajun, se îmbăiază, 
cu toţii, în râu de mir şi apoi se limpezesc în apă, cu aceiaşi neştirbită cuviinţă a 
ierarhiei pe care am văzut-o. 

Apoi ascultă sfânta slujbă, ca apoi să se poată aşeza româneşte la masă. Şi nu cred 
mai potrivită imagine pentru ca să închei această scurtă evocare decât aceea a 
slujbei îngereşti : 


Răsărit-au răsărit 

Doi luceferi gălbiori 

Nu-s luceferi gălbiori 

Ci i-o dallbă mănăstire 

Cu păreţii de tămâie, 

Cu podu de sfântă ceară, 
Cu uşa de sfântă rugă. 
Sfânta slujbă cine-o cântă ? 
Nouă popi, nouă dieci 

Şi pe-atâţia patrierci. 
Sfânta slujbă cine-o ascultă? 
O ascultă Maica Sfântă 

Cu fiut micut în braţă... 


Aceasta e lumea — şi cea de pe pământ, şi cea din cer — a colindelor noastre. Ea 
se integrează firesc în acea viziune românească a lumii, pe care am încercat s'o 
conturez, după cum m'am priceput, în câteva expuneri fragmentare prin reviste. 
Folclorul nostru se lămureşte din ce în ce mai bine ca un tot organic sub cele două 
aspecte fundamentade ale sale: acela de coborire a mitului pe pământ, pentru a-l 


face cu puterea lui minunată ordine nesilită de existenţă (întreg stilul de viaţă al 
satelor noastre, cu ceremoniile lui, cu obiceiurile şi superstiţiile lui, care 
înfăptu-ieşte tocmai această ordine esenţial creştină, în care legea creşte din 
suflet, nu e impusă din afară) şi acela de ridicare a lumii pământeşti către 
ţinuturile albe ale sfinţeniei cereşti, de proectare a ei pe plan mitic — aşa cum am 
văzut şi aici. 

